สำนักงบฯชงขอลดเสี่ยง เสนอทำงบประมาณ2ปี
สำนักงบฯเสนอทำงบประมาณ 2 ปี ลดความเสี่ยงเศรษฐกิจ
5 ม.ค. 2558

สำนักงบฯเสนอทำงบประมาณ 2 ปี ลดความเสี่ยงเศรษฐกิจ
นายสมศักดิ์ โชติรัตนะศิริ ผู้อำนวยการสำนักงบประมาณ เปิดเผยว่า สำนักงบประมาณมีแนวคิดจะเสนอแก้ไขปรับปรุงกฎหมายพระราชบัญญัติ (พ.ร.บ.) วิธีการงบประมาณ เพื่อกำหนดให้สามารถจัดทำงบประมาณ 2 ปีได้ เนื่องจากเมื่อช่วงเกิดเหตุการณ์ทางการเมือง มีผู้ชุมนุมปิดล้อมสถานที่ราชการทำให้จัดทำงบประมาณประจำปีไม่ได้ ทำให้งบประมาณล่าช้าไปมาก
“เหตุผลที่สำนักงบฯ อยากทำงบประมาณครั้งละ 2 ปี เพื่อไม่ให้เกิดปัญหาแบบชัตดาวน์ คือในอดีตเราคิดว่าใช้งบประมาณปีที่แล้วไปพลางก่อนได้ เพราะคาดว่าจะล่าช้าไม่กี่เดือน แต่ถ้าล่าช้าเป็นปี ก็จะเกิดปัญหา” นายสมศักดิ์ กล่าว
สำหรับแนวทางจัดทำงบประมาณลักษณะดังกล่าว หลายประเทศในสหภาพยุโรปก็มีการดำเนินการ เช่น ฮังการี เป็นต้น โดยประเทศไทย ในกฎหมายได้ระบุถึงการให้ทำงบประมาณข้ามปีได้ ซึ่งมีระบุไว้ตั้งแต่ปี 2502 แล้ว เพียงแต่ไม่ได้ระบุถึงวิธีการไว้อย่างชัดเจน
ขณะที่แผนปฏิบัติงานเพื่อให้สอดรับกับ พ.ร.บ.งบประมาณที่บังคับใช้ 2 ปีนั้น อาจจะแบ่งแต่ละปีให้ชัดเจนว่าทำอะไรบ้าง โดยในส่วนงบลงทุนปีที่ 2 สามารถปรับแผนใหม่ได้ หากการเบิกจ่ายใช้งบประมาณในปีแรกล่าช้า ส่วนงบรายจ่ายประจำไม่น่าจะมีปัญหา เพราะค่อนข้างชัดเจนอยู่แล้ว
“สำนักงบฯ อาจจะคาดการณ์งบประมาณล่วงหน้าเพิ่มเป็น 10 ปีด้วย เพื่อให้สามารถประเมินการใช้งบประมาณสำหรับการลงทุนโครงสร้างพื้นฐานขนาดใหญ่ได้ชัดเจน ขึ้น จากปัจจุบันจะประมาณการงบประมาณล่วงหน้าแค่ 3 ปีเท่านั้น” ผู้อำนวยการสำนักงบประมาณ กล่าว
ทั้งนี้ ในวันที่ 5 ม.ค. 2558 จะมีการประชุมร่วมกันของสำนักงบประมาณ กระทรวงการคลัง สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และธนาคารแห่งประเทศไทย (ธปท.) เพื่อพิจารณากรอบการจัดทำงบประมาณรายจ่ายประจำปีงบประมาณ 2559 เป็นนัดแรกด้วย ในเบื้องต้นมีการประเมินว่า หากตั้งงบประมาณรายจ่ายทั้งหมด 2.88 ล้านล้านบาท โดยเป็นงบขาดดุล 3 แสนล้านบาท คาดว่างบลงทุนจะจัดสรรได้ประมาณ 20% หรือกว่า 5.6 แสนล้านบาท ทำให้ต้องเก็บรายได้สูงถึง 2.58 ล้านล้านบาท